INDOKOLÁS

1. A JAVASLAT HÁTTERE

Az erdészeti szaporítóanyagok forgalmazásáról szóló 1999/105/EK tanácsi irányelv[1] szabályozza a rendeletben felsorolt növényfajok szaporítóanyagainak belső forgalmazását. Ez az irányelv a kereskedelem megkönnyítése és a piaci keresletnek való gyors megfelelés érdekében lehetővé teszi a Tanács számára, hogy egy egyenértékűségi rendszer szerint szabályokat állapítson meg a szaporítóanyagok harmadik országokból való behozatalának engedélyezésére.

2. KONZULTÁCIÓ AZ ÉRDEKELTEKKEL; HATÁSVIZSGÁLAT

A kereskedelem, különösen az erdészeti szaporítóanyagok behozatalának megkönnyítése érdekében, valamint elsősorban az energia- és biomassza-előállításra szánt, gyorsan fejlődő fák ültetvényei iránti piaci keresletnek való gyors megfelelés érdekében a tagállamok és az érdekelt felek felajánlották a Bizottság számára e frissítés benyújtását.

3. A JAVASLAT JOGI ELEMEI

A 2008/971/EK tanácsi határozat[2] felsorolja azokat az országokat, amelyeket elismernek az importhoz szükséges egyenértékűségi elv alkalmazásához, és meghatározza azokat a feltételeket, melyek alapján az ezekben az országokban „azonosított származású” és „szelektált” kategóriájú erdészeti szaporítóanyagok behozhatók az Unióba. A Gazdasági és Együttműködési Fejlesztési Szervezettől (OECD) szerzett új információk alapján, melyek az OECD-nek a nemzetközi kereskedelemben mozgó erdészeti szaporítóanyagokra vonatkozó frissített minősítési rendszerének elfogadásával kapcsolatosak, a határozat által felsorolt harmadik országok hatóságai által hivatalosan „minősített” anyag szintén egyenértékűnek tekintendő az 1999/105/EK irányelv előírásainak megfelelő vetőmaggal és ültetési anyaggal, feltéve, hogy megfelel az e határozat II. mellékletben előírt feltételeknek. Indokolt ezért a „minősített” kategóriát az „azonosított származású” és a „szelektált” kategóriákhoz hozzáadni.

A fent említett OECD-rendszer (Melléklet – a rendszerben részt vevő országok kijelölt nemzeti hatóságainak listája) által szolgáltatott információk alapján az engedélyezést és az előállítás ellenőrzését végző hatóságok nevei a 2008/971/EK tanácsi határozat I. mellékletében a következő országokban megváltoztak: Horvátország (HR), Norvégia (NO), Szerbia (SR), Törökország (TR) és az Amerikai Egyesült Államok (USA). Ennek megfelelően az említett rendelet I. mellékletét módosítani kell.

A géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló 2001/18/EK irányelv[3] összehangolt végrehajtásának lehetővé tétele érdekében a II. mellékletet különösen a „minősített” kategóriára érvényes további feltétellel kell kiegészíteni. Erre azért van szükség, hogy biztosítsák az említett rendelet 3. cikkének (2) bekezdésében foglaltak szerint a fent felsorolt hatóságok által hivatalosan minősített vonatkozó vetőmagoknak és ültetési anyagoknak az 1999/105/EK irányelvnek megfelelő vetőmagokkal és ültetési anyagokkal való egyenértékűségét.

2012/0172 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a 2008/971/EK tanácsi rendeletnek az erdészeti szaporítóanyagoknak a rendelet hatálya alá tartozó „minősített” kategóriába történő besorolásának, és az engedélyezést és az előállítás ellenőrzését végző hatóságok neveinek frissítésének tekintetében történő módosításáról

(EGT-vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére,

tekintettel az Európai Bizottság javaslatára,

a jogalkotási aktus tervezetének a nemzeti parlamentek számára való megküldését követően,

tekintettel az Európai Gazdasági és Szociális Bizottság véleményére,

rendes jogalkotási eljárás keretében,

mivel:

(1) A harmadik országban előállított erdészeti szaporítóanyag egyenértékűségéről szóló, 2008. december 16-i 2008/971/EK tanácsi határozat[4] meghatározza azokat a feltételeket, melyek alapján a határozat I. mellékletben felsorolt harmadik országokban előállított „azonosított származású” és „szelektált” kategóriájú erdészeti szaporítóanyag behozható az Unióba.

(2) Az Amerikai Egyesült Államokban, Horvátországban, Kanadában, Norvégiában, Svájcban, Szerbiában és Törökországban az erdészeti szaporítóanyagok minősítésére érvényes nemzeti szabályozás előírja, hogy a vetőmagok begyűjtése és feldolgozása, valamint az ültetési anyagok előállítása során hatósági helyszíni ellenőrzést kell végezni.

(3) E szabályok szerint az alapanyagok engedélyezésére és regisztrálására, valamint ezt követően az alapanyagból a szaporítóanyag előállítására vonatkozó rendszereknek meg kell felelniük az OECD nemzetközi kereskedelemben mozgó erdészeti szaporítóanyagokra vonatkozó minősítési rendszerének (erdészeti vetőmagokra és növényekre vonatkozó OECD-rendszer). A szabályok ezenkívül előírják, hogy az „azonosított származású” és „szelektált”, valamint a „minősített” kategóriájú vetőmagot és ültetési anyagot az erdészeti vetőmagokra és növényekre vonatkozó OECD-rendszer szerint hatóságilag minősíteni kell, és a vetőmagcsomagokat zárjeggyel kell ellátni.

(4) A „minősített” kategória tekintetében a szabályok vizsgálata kimutatta, hogy az alapanyagok engedélyezési feltételei megfelelnek az erdészeti szaporítóanyagok forgalmazásáról szóló, 1999. december 22-i 1999/105/EK irányelv[5] előírásainak. A vetőmag minőségére, a fajtisztaságra és az ültetési anyag minőségére vonatkozó feltételek kivételével továbbá az e harmadik országokban alkalmazott szabályok az új, „minősített” kategóriába tartozó vetőmagokra és ültetési anyagokra vonatkozó feltételek tekintetében az 1999/105/EK irányelvben előírtakkal azonos szintű biztosítékot nyújtanak. Következésképpen az Amerikai Egyesült Államokban, Horvátországban, Kanadában, Norvégiában, Svájcban, Szerbiában és Törökországban a „minősített” kategóriájú erdészeti anyagok minősítésére érvényes szabályok az 1999/105/EK irányelvben előírtakkal egyenértékűek tekintendők, feltéve, hogy a 2008/971/EK irányelv II. mellékletében a vetőmagra és ültetési anyagra vonatkozó kiegészítő feltételek is teljesülnek.

(5) A „minősített” kategóriába tartozó anyagok vonatkozásában ezeknek a feltételeknek tartalmazniuk kell azt az információt, hogy a termékek genetikailag módosításra kerültek-e. Ez az információ megkönnyítené a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és a tanácsi irányelvben[6], illetve adott esetben a géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendeletben[7] és a géntechnológiával módosított szervezetek nyomonkövethetőségéről és címkézéséről, és a géntechnológiával módosított szervezetekből előállított élelmiszer- és takarmánytermékek nyomonkövethetőségéről, valamint a 2001/18/EK irányelv módosításáról szóló, 2003. szeptember 22-i 1830/2003/EK európai parlamenti és tanácsi rendeletben[8] foglalt követelmények alkalmazását.

(6) Ezen felül a 2008/971/EK határozat I. mellékletében felsorolt, az engedélyezést és az előállítás ellenőrzését végző néhány hatóság neve megváltozott.

(7) A 2008/971/EK határozatot ezért ennek megfelelően módosítani kell,

ELFOGADTA EZT A HATÁROZATOT:

1. cikk

A 2008/971/EK határozat a következőképpen módosul:

(1) Az 1. cikk első bekezdése helyébe a következő szöveg lép:

„Ez a határozat megállapítja azokat a feltételeket, amelyek alapján az I. mellékletben felsorolt harmadik országokban előállított „azonosított származású”, „szelektált” és „minősített” kategóriájú erdészeti szaporítóanyag behozható az Unióba.”

(2) A 3. cikk (2) bekezdésének helyébe a következő szöveg lép:

„2. Az e határozat I. mellékletében felsorolt harmadik országokban előállított, az 1999/105/EK irányelv I. mellékletében felsorolt fajok „azonosított származású”, „szelektált” és „minősített” kategóriájú, és az e határozat I. mellékletében felsorolt harmadik országok hatóságai által hivatalosan minősített vetőmagja és ültetési anyaga egyenértékűnek tekintendő az 1999/105/EK irányelv előírásainak megfelelő vetőmaggal és ültetési anyaggal, feltéve, hogy megfelel az e határozat II. mellékletben előírt feltételeknek.”

(3) Az I. és a II. melléklet ennek a határozatnak a mellékletének megfelelően módosul.

2. cikk

Ez a határozat az Európai Unió Hivatalos Lapjában való kihirdetését követő harmadik napon lép hatályba.

A határozatot 2013. január 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, -án/-én.

az Európai Parlament részéről a Tanács részéről

az elnök az elnök

MELLÉKLET

A 2008/971/EK határozat I. és II. melléklete a következőképpen módosul:

(1) Az I. melléklet helyébe a következő szöveg lép:

„I. MELLÉKLET

Országok és hatóságok

Ország (*) || Az engedélyezést és az előállítás ellenőrzését végző hatóság

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service – Atlantic/Service canadien des forêts – Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Kanada, CH – Svájc, HR – Horvátország, NO – Norvégia, SR – Szerbia, TR – Törökország, US – Amerikai Egyesült Államok.”

(2) A II. melléklet a következő szöveggel egészül ki:

„C. Harmadik országban előállított vetőmagok és ültetési anyagok „minősített” kategóriájára vonatkozó feltételek

A „minősített” kategóriába sorolt vetőmagok vagy ültetési anyagok esetében az OECD szerinti címkének vagy a szállító által kiállított okmánynak tartalmaznia kell, hogy az alapanyag előállítása során sor került-e genetikai módosításra.”

[1] HL L 11., 2000.1.15., 17. o.

[2] HL L 354., 2008.12.23., 83. o.

[3] HL L 106., 2001.4.17., 1. o.

[4] HL L 345., 2008.12.23., 83. o.

[5] HL L 11., 2000.1.15., 17. o.

[6] HL L 106., 2001.4.17., 1. o.

[7] HL L 268., 2003.10.18., 1. o.

[8] HL L 268., 2003.10.18., 24. o.